# Prírodný zdroj

Dažďový prales na ostrove Fate-Hiva na Markézach je príkladom nenarušeného prírodného zdroja. Les poskytuje drevo pre ľudí, potravu a prístrešie pre flóru a faunu.
**Prírodný zdroj** je druh environmentálneho zdroja. Ide o tie prírodné zdroje, ktoré buď už sú využívané človekom alebo budú môcť byť využívané v budúcnosti.

## Príklady

Do prírodných zdrojov v širšom slova zmysle patria:

* Prírodné zdroje v užšom zmysle slova, teda také statky, ktoré človek odoberá z prírody a pretvára ich na rôzne produkty. Môžu z nich byť získavané suroviny, palivá, energie alebo môžu byť bezprostredne využívané ako spotrebné predmety (ako napr. pitná voda).
* Prírodné procesy, teda sily prírody, ktoré spoločnosť využíva ako vo výrobnom procese, tak aj v nevýrobnej sfére (napr. slnečné žiarenie, energia vodných tokov, veterná energia, apod.)
* Ostatné prírodné podmienky, kam patria napríklad klimatické, tepelné, zrážkové pomery, vegetácia a iné.

## Rozdelenie podľa reprodukovateľnosti

Významným hľadiskom pre klasifikáciu prírodných zdrojov je hľadisko reprodukovateľnosti (obnoviteľnosti). Podľa tohto hľadiska delíme prírodné zdroje na:

* obnoviteľné
* neobnoviteľné (vyčerpateľné)

Obnoviteľné sú tie zdroje, ktoré umožňujú určitú mieru využívania bez toho, aby sa zlikvidovala ich zásoba. K ich reprodukcii pritom môže dochádzať iba pôsobením prírodných procesov (napr. reprodukcia rýb v moriach a oceánoch) alebo možno k ich reprodukcii prispievať vynakladaním práce a kapitálu (chov rýb v rybníkoch, riekach a jazerách ).

Neobnoviteľné sú tie zdroje, ktoré majú svoj kvantitatívny limit. Ich reprodukcia je vzhľadom na obmedzenú časovú dimenziu ľudského života takmer nulová. Typickým príkladom sú prírodné zdroje nerastného pôvodu (napr. ložisko hospodársky využiteľného nerastu – zlata, striebra, medi a iné). Pozemky sú prírodným zdrojom, ktorý síce môžeme využívať po neobmedzenú dobu bez jeho technického opotrebovania, ale nemôžeme ho reprodukovať.

## Vzťah k ekonomike

Ekonómia sa zaoberá predovšetkým takými prírodnými zdrojmi, ktoré existujú v obmedzenom množstve vzhľadom k výrobným či spotrebným hodnotám a je potrebné s nimi hospodáriť. Z ekonomického hľadiska možno rozdeliť tieto zdroje na:

zdroje delené podľa látkového zloženia:

* abiotické (voda, vzduch),
* biotické (rastliny a živočíchy),
* abioticko-biotické (pôda – pedosféra).

Z hľadiska obnoviteľnosti možno zdroje vo vzťahu k ekonomike ešte deliť na:

* obnoviteľné (veterná, slnečná energia a pod.) – pozri vyššie
* a neobnoviteľné (nerastné suroviny)

Veľkosť prírodného bohatstva tiež ovplyvňuje ekonomický a *vedeckotechnický (technologický) pokrok*. Vďaka nemu dochádza k spotrebovávaniu prírodných zdrojov a k ich zmenšovaniu, na druhej strane sú nachádzané nové prírodné zdroje a spôsoby ich pretvárania, čím je obmedzenosť neustále prekonávaná.

Ekonomicky vyspelé krajiny, ktoré tvoria menšinu svetovej populácie, sú zodpovedné za väčšinu spotreby zdrojov.

Pôda, ktorá sa v slovenskom školskom systéme radí medzi prírodné zdroje, je významná najmä pre poľnohospodárske účely.

## Referencie

## Iné projekty

Commons* Commons ponúka multimediálne súbory na tému **Prírodný zdroj**

## Zdroj

*Tento článok je čiastočný alebo úplný preklad článku Přírodní zdroj na českej Wikipédii.*